अकाल तख्त जत्थेदार बोले- सिखों को एकजुट होने की जरूरत; खालिस्तान समर्थकों ने नारे लगाए
ऑपरेशन ब्लू स्टार की 39वीं बरसी पर श्री अकाल तख्त साहिब पर चल रहे अखंड पाठ का आज भोग डाला जाएगा। बीते दो दिनों से गोल्डन टेंपल के आस पास सुरक्षा को कड़ा कर दिया गया है। Blue Star Operation Anniversary; Khalistan Slogans Golden Temple Amritsar | Sri Akal Takht Sahib Punjab Police Giani Harpreet Singh Sandesh
गोल्डन टेंपल में ऑपरेशन ब्लू स्टार की 39वीं बरसी पर श्री अकाल तख्त साहिब पर चल रहे अखंड पाठ का भोग डाला गया। अकाल तख्त जत्थेदार ज्ञानी हरप्रीत सिंह कौम के नाम संदेश देते हुए सभी सिखों को एक साथ आने और श्री अकाल तख्त साहिब पर एकत्रित होने की सलाह दी। इसी दौरान खालिस्तान समर्थकों ने खालिस्तान ले कर रहेंगे... के नारे लगाने शुरू कर दिए।
जत्थेदार ने कहा- इकट्‌ठे हुए तो सरकार को झुका सकते हैं
जत्थेदार ज्ञानी हरप्रीत सिंह ने कहा- सभी सिख इकट्ठे हो गए तो सरकार को यहां लाकर झुका सकते हैं। 1984 का वृतांत हमें और मजबूत करता है। हमें 1984 जितना अधिक याद करवाया जाएगा, हम उतने ही मजबूत होंगे।
पुलिस ने वीडियो रिकॉर्डिंग की
वहीं, ब्लू स्टार ऑपरेशन के दौरान मारे गए सिखों के परिवारों को सम्मानित भी किया जाएगा। मंगलवार सुबह ही सिख श्रद्धालु इकट्‌ठा होना शुरू हो गए थे। हाथों में 1984 में हुए ब्लू स्टार ऑपरेशन की तस्वीरें हैं, तो कुछ शांतिमय ढंग से खालिस्तान की मांग के पोस्टर भी थामे बैठे थे। पुलिस ने ब्लू स्टार ऑपरेशन का विरोध करने वालों की वीडियो रिकॉर्डिंग भी की।
गोल्डन टेंपल के बाहर तो पुलिस, कमांडो व अर्ध-सैनिक बल तैनात है। वहीं, गोल्डन टेंपल के अंदर भी पुलिस ने सादे कपड़ों में पुलिस फोर्स तैनात कर रखी गई।
श्री अकाल तख्त पर कार्यक्रम की तस्वीरें
सांसद मान ने SGPC व दमदमी टकसाल पर खड़े किए सवाल
गर्म ख्याली व संगरूर से सांसद सिमरनजीत सिंह मान भी इस दौरान गोल्डन टेंपल में पहुंच गए। जहां उन्होंने खालिस्तानी समर्थकों से बातचीत भी की। सिमरनजीत सिंह मान ने 12 साल बाद होने जा रहे शिरोमणि गुरुद्वारा प्रबंधक कमेटी चुनावों के लिए अधिक से अधिक वोटें बनाने के लिए युवाओं को प्रेरित किया।
सिमरनजीत मान ने कहा कि अगर उनकी पार्टी SGPC चुनाव जीत जाती है तो खालिस्तान लेना बड़ी बात नहीं होगी। वहीं उन्होंने दमदमी टकसाल के मुखी हरनाम सिंह खालसा के अलग से आज ही के दिन मेहता में कार्यक्रम आयोजित करने का विरोध किया।
जत्थेदार मंड ने अकाली दल को पुनर्गठित करने का दिया संदेश
इस बीच सरबत खालसा के चुने गए जत्थेदार ध्यान सिंह मंड ने भी कौम के नाम संदेश दिया। जत्थेदार मंड ने 1984 के दुखांत के अलावा सिखों को एकजुट होने की बात कही। उन्होंने कहा कि आज शिरोमणि अकाली दल को पुनर्गठित करने की जरूरत है। पंजाब में बेअदबी की घटनाएं बढ़ रही हैं और इंसाफ का रास्ता भी दिखाई नहीं दे रहा।
नहीं माना गया जत्थेदार का आदेश
श्री अकाल तख्त साहिब के जत्थेदार ज्ञानी हरप्रीत सिंह ने पहले ही 18 जुलाई 2006 के मते की कॉपी शिरोमणि गुरुद्वारा प्रबंधक कमेटी (SGPC) को भेज रखी है। जिसमें 5 साहिबानों की तरफ से लिए गए फैसले का विवरण है। इसमें कहा गया था कि गोल्डन टेंपल परिसर में जिंदाबाद या मुर्दाबाद के नारे नहीं लगाने का आदेश दिया था, लेकिन इसके उलट गोल्डन टेंपल में आज खालिस्तान के समर्थन में नारे भी लगे और सांसद सिमरनजीत सिंह मान ने थड़ा साहिब से भाषण भी दिया।
लोगों के एहतियातन बंद रखे बाजार
सिख संगठनों के आह्वान पर आज अमृतसर के बाजार लोगों ने एहतिायतन बंद रखे। सभी बाजारों को बंद रखा गया है। हालांकि, सरकार ने इस बंद का समर्थन नहीं किया है। सभी सरकारी कार्यालय रोज की तरह ही काम कर रहे हैं। बाजारों में सख्त पहरा रखा गया है, ताकि आने जाने वाले लोगों को कोई परेशान ना कर सके।